ประกาศคณะกรรมการกํากับหลักทรัพย์และตลาดหลักทรัพย์ที่ กธ. 38/2544เรื่อง หลักเกณฑ์ เงื่อนไข และวิธีการในการจัดจําหน่ายหลักทรัพย์ อาศัยอํานาจตามความในมาตรา 14 และมาตรา 116 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 คณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้ข้อ ๑ ให้ยกเลิก (1) ประกาศคณะกรรมการกํากับหลักทรัพย์และตลาดหลักทรัพย์ ที่ กธ. 44/2540 เรื่อง หลักเกณฑ์ เงื่อนไข และวิธีการในการจัดจําหน่ายหลักทรัพย์ ลงวันที่ 31 ธันวาคม พ.ศ. 2540 (2) ประกาศคณะกรรมการกํากับหลักทรัพย์และตลาดหลักทรัพย์ ที่ กธ. 8/2542 เรื่อง หลักเกณฑ์ เงื่อนไข และวิธีการในการจัดจําหน่ายหลักทรัพย์ (ฉบับที่ 2) ลงวันที่ 5 เมษายนพ.ศ. 2542ข้อ ๒ ในประกาศนี้ ถ้าข้อความมิได้แสดงให้เห็นเป็นอย่างอื่น (1) คําว่า "บริษัทใหญ่" "บริษัทย่อย" "ผู้ถือหุ้นรายใหญ่" "ผู้มีอํานาจควบคุม" และ "ผู้ที่เกี่ยวข้อง" ให้อนุโลมตามบทนิยามของคําดังกล่าวในประกาศคณะกรรมการกํากับหลักทรัพย์และตลาดหลักทรัพย์ว่าด้วยการยื่นและการยกเว้นการยื่นแบบแสดงรายการข้อมูลการเสนอขายหลักทรัพย์ (2) "หลักทรัพย์" หมายความว่า หุ้น หุ้นกู้ หุ้นกู้แปลงสภาพ ใบสําคัญแสดงสิทธิที่จะซื้อหุ้น ใบสําคัญแสดงสิทธิที่จะซื้อหุ้นกู้ และใบสําคัญแสดงสิทธิอนุพันธ์ (3) "ใบแสดงสิทธิในผลประโยชน์ที่เกิดจากหลักทรัพย์อ้างอิงไทย" หมายความว่าใบแสดงสิทธิในผลประโยชน์ที่เกิดจากหลักทรัพย์อ้างอิงไทยตามประกาศคณะกรรมการกํากับหลักทรัพย์และตลาดหลักทรัพย์ว่าด้วยการเสนอขายใบแสดงสิทธิในผลประโยชน์ที่เกิดจากหลักทรัพย์อ้างอิงไทยโดยบริษัทย่อยของตลาดหลักทรัพย์แห่งประเทศไทย (4) "หลักทรัพย์อ้างอิง" หมายความว่า หลักทรัพย์อ้างอิงของใบแสดงสิทธิในผลประโยชน์ที่เกิดจากหลักทรัพย์อ้างอิงไทย (5) "ผู้จัดจําหน่ายหลักทรัพย์" หมายความว่า บริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการจัดจําหน่ายหลักทรัพย์ (6) "ผู้บริหาร" หมายความว่า กรรมการ ผู้จัดการ พนักงานระดับผู้จัดการฝ่ายขึ้นไปที่รับผิดชอบในสายงานเกี่ยวกับการจัดจําหน่ายหลักทรัพย์หรือสายงานอื่นที่เกี่ยวข้อง รวมทั้งบุคคลที่มีตําแหน่งซึ่งมีอํานาจหน้าที่เช่นเดียวกับบุคคลดังกล่าว (7) "ผู้จัดหาหุ้นส่วนเกิน" หมายความว่า ผู้จัดจําหน่ายหลักทรัพย์ที่มีหน้าที่จัดหาหุ้นส่วนเกินเพื่อส่งมอบให้แก่ผู้ได้รับการจัดสรรหรือส่งคืนให้แก่ผู้ให้ยืมตามข้อผูกพันในการจัดสรรหุ้นส่วนเกิน (8) "จัดสรรหุ้นส่วนเกิน" หมายความว่า การจัดสรรหุ้นให้แก่ผู้จองซื้อเกินกว่าจํานวนหุ้นที่จัดจําหน่าย โดยการจัดสรรหุ้นเกินจํานวนดังกล่าวได้กระทําไปพร้อมกับการเสนอขายหุ้นที่จัดจําหน่าย (9) "หุ้นส่วนเกิน" หมายความว่า หุ้นที่ผู้จัดจําหน่ายหลักทรัพย์จัดสรรให้แก่ผู้จองซื้อเกินกว่าจํานวนหุ้นที่จัดจําหน่าย (10) "บริษัท" หมายความว่า บริษัทจํากัด บริษัทมหาชนจํากัด และนิติบุคคลที่มีกฎหมายเฉพาะจัดตั้งขึ้นโดยมีวัตถุประสงค์ในการประกอบธุรกิจ (11) "บริษัทหลักทรัพย์ที่เกี่ยวข้อง" หมายความว่า (ก) บริษัทหลักทรัพย์ที่ถือหุ้นในผู้จัดจําหน่ายหลักทรัพย์ตั้งแต่ร้อยละยี่สิบของจํานวนหุ้นที่มีสิทธิออกเสียงของผู้จัดจําหน่ายหลักทรัพย์นั้น (ข) บริษัทหลักทรัพย์ที่ผู้จัดจําหน่ายหลักทรัพย์ถือหุ้นตั้งแต่ร้อยละยี่สิบของจํานวนหุ้นที่มีสิทธิออกเสียงของบริษัทหลักทรัพย์นั้น (ค) บริษัทหลักทรัพย์ที่มีผู้ถือหุ้นซึ่งถือหุ้นทั้งในบริษัทหลักทรัพย์ดังกล่าว และในผู้จัดจําหน่ายหลักทรัพย์ตั้งแต่ร้อยละยี่สิบของจํานวนหุ้นที่มีสิทธิออกเสียงของบริษัทหลักทรัพย์และผู้จัดจําหน่ายหลักทรัพย์ (12) "หนังสือชี้ชวน" หมายความว่า หนังสือชี้ชวนที่มีข้อความตรงกับร่างหนังสือชี้ชวนที่ได้ยื่นไว้ต่อสํานักงาน (13) "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์ข้อ ๓ ประกาศนี้ให้ใช้บังคับกับผู้จัดจําหน่ายหลักทรัพย์ที่รับจัดจําหน่ายหลักทรัพย์ให้แก่ผู้เสนอขายหลักทรัพย์ที่มีหน้าที่ต้องยื่นแบบแสดงรายการข้อมูลการเสนอขายหลักทรัพย์และร่างหนังสือชี้ชวนต่อสํานักงาน ข้อ ๔ ผู้จัดจําหน่ายหลักทรัพย์ต้องดําเนินการจัดสรรหลักทรัพย์ตามวิธีการที่ระบุไว้ในหนังสือชี้ชวนข้อ ๕ ห้ามมิให้ผู้จัดจําหน่ายหลักทรัพย์จัดสรรหลักทรัพย์ให้แก่ตนเอง ผู้บริหาร ผู้ถือหุ้นรายใหญ่ ผู้มีอํานาจควบคุม บริษัทใหญ่ บริษัทย่อย ของตนเอง และผู้ที่เกี่ยวข้องของบุคคลดังกล่าว หรือจัดสรรให้แก่บุคคลที่ผู้เสนอขายหลักทรัพย์ที่ออกใหม่ถูกห้ามมิให้จัดสรรหลักทรัพย์ให้ตามประกาศคณะกรรมการกํากับหลักทรัพย์และตลาดหลักทรัพย์ว่าด้วยการจอง การจัดจําหน่าย และการจัดสรรหลักทรัพย์ที่ออกใหม่ เว้นแต่เป็นการจัดสรรหลักทรัพย์ที่เหลือจากการจองซื้อของผู้จองซื้อหลักทรัพย์ทั้งหมดข้อ ๖ ผู้จัดจําหน่ายหลักทรัพย์ต้องดําเนินการให้มีหนังสือชี้ชวนสําหรับผู้จองซื้อหลักทรัพย์อย่างเพียงพอตลอดระยะเวลาการจองซื้อหลักทรัพย์ โดยหนังสือชี้ชวนหนึ่งเล่มต้องจัดให้มีใบจองซื้อหลักทรัพย์ไม่เกินห้าใบ ในการนี้ ต้องจัดให้มีหนังสือชี้ชวนไว้ในที่เปิดเผย ณ ที่ทําการแห่งใหญ่ของผู้จัดจําหน่ายหลักทรัพย์และสถานที่ที่ใช้ในการรับใบจองซื้อหลักทรัพย์ เพื่อให้ผู้จองซื้อหลักทรัพย์หรือผู้ที่สนใจสามารถตรวจดูได้ตลอดเวลาทําการ ใบจองซื้อหลักทรัพย์อย่างน้อยต้องมีรายการเกี่ยวกับผู้จองซื้อหลักทรัพย์ในเรื่องชื่อที่อยู่ เลขที่ประจําตัวตามบัตรประชาชนหรือตามทะเบียนบ้าน เลขประจําตัวผู้เสียภาษี (ถ้ามี) และจํานวนหลักทรัพย์ที่จองซื้อ และต้องมีข้อความโดยชัดเจนเตือนให้ผู้จองซื้อหลักทรัพย์ทราบว่าการลงทุนในหลักทรัพย์ย่อมมีความเสี่ยง และก่อนตัดสินใจจองซื้อหลักทรัพย์ ผู้จองซื้อหลักทรัพย์ควรจะได้อ่านหนังสือชี้ชวนอย่างรอบคอบแล้วข้อ ๗ ห้ามมิให้ผู้จัดจําหน่ายหลักทรัพย์เปิดเผยข้อเท็จจริงใด ๆ ที่ไม่ปรากฏในแบบแสดงรายการข้อมูลการเสนอขายหลักทรัพย์และร่างหนังสือชี้ชวน ซึ่งอาจมีผลกระทบต่อการตัดสินใจจองซื้อหลักทรัพย์ของผู้ลงทุน ทั้งนี้ ตั้งแต่วันที่ผู้เสนอขายหลักทรัพย์ได้รับอนุญาตให้เสนอขายหลักทรัพย์จากสํานักงาน หรือตั้งแต่วันที่แบบแสดงรายการข้อมูลการเสนอขายหลักทรัพย์และร่างหนังสือชี้ชวนมีผลใช้บังคับในกรณีที่ผู้เสนอขายหลักทรัพย์ไม่ต้องขออนุญาตเสนอขายหลักทรัพย์จากสํานักงาน จนถึงวันปิดการเสนอขาย ผู้จัดจําหน่ายหลักทรัพย์ต้องจัดให้มีข้อตกลงกับผู้เสนอขายหลักทรัพย์เพื่อให้มีการปฏิบัติตามวรรคหนึ่งด้วยโดยอนุโลมข้อ ๘ ห้ามมิให้ผู้จัดจําหน่ายหลักทรัพย์เผยแพร่บทความหรืองานวิจัยที่จัดทําขึ้นโดยตนเองหรือบริษัทหลักทรัพย์ที่เกี่ยวข้อง อันเป็นบทความหรืองานวิจัยเกี่ยวกับหลักทรัพย์ที่ตนเป็นผู้จัดจําหน่าย หรือหลักทรัพย์อื่นที่มีความเกี่ยวข้องกับหลักทรัพย์ที่ตนเป็นผู้จัดจําหน่ายในลักษณะที่การเปลี่ยนแปลงใด ๆ ที่เกิดขึ้นกับหลักทรัพย์นั้นอาจมีผลกระทบโดยตรงต่อราคาของหลักทรัพย์ที่ตนเป็นผู้จัดจําหน่าย ตั้งแต่สิบห้าวันก่อนวันกําหนดราคาเสนอขายหลักทรัพย์ดังกล่าวจนถึงวันปิดการเสนอขาย ในกรณีทั่วไป หรือจนถึงวันที่ผู้จัดหาหุ้นส่วนเกินสามารถจัดหาหุ้นส่วนเกินได้ครบตามจํานวนที่มีหน้าที่ส่งมอบหรือส่งคืน ในกรณีหลักทรัพย์ที่จัดจําหน่ายเป็นหุ้นและมีการจัดสรรหุ้นส่วนเกิน ความในวรรคหนึ่งมิให้ใช้บังคับกับบทความหรืองานวิจัยที่มีลักษณะครบถ้วนตามเงื่อนไขดังต่อไปนี้ และไม่เป็นบทความหรืองานวิจัยเกี่ยวกับหุ้นที่ผู้เสนอขายหลักทรัพย์ ได้รับอนุญาตจากสํานักงานให้เสนอขายต่อประชาชนเป็นครั้งแรก (initial public offering) โดยมีวัตถุประสงค์ที่จะนําหุ้นนั้นเข้าซื้อขายในตลาดหลักทรัพย์แห่งประเทศไทย หรือเกี่ยวกับใบแสดงสิทธิในผลประโยชน์ที่เกิดจากหลักทรัพย์อ้างอิงไทยที่มีหุ้นดังกล่าวเป็นหลักทรัพย์อ้างอิง (1) เป็นบทความหรืองานวิจัยที่แสดงอยู่ในเอกสารที่จัดทําและเผยแพร่ต่อสาธารณชนอยู่เป็นประจําในธุรกิจปกติ (2) เนื้อหาของบทความหรืองานวิจัยเป็นการปรับปรุงหรือเพิ่มเติมข้อมูลที่เคยเผยแพร่มาก่อนหน้านั้น (3) เนื้อหาของบทความหรืองานวิจัยต้องไม่เน้นหรือให้ความสําคัญเป็นพิเศษกับหลักทรัพย์ที่จัดจําหน่ายหรือหลักทรัพย์อื่นที่มีความเกี่ยวข้อง โดยพิจารณาเปรียบเทียบกับบทความหรืองานวิจัยในหลักทรัพย์อื่นทั่วไปที่เคยจัดทําและเผยแพร่มาก่อน และ (4) ในบทความหรืองานวิจัยมีข้อความที่แสดงให้ผู้อ่านข้อมูลทราบอย่างชัดเจนถึงส่วนได้เสียไม่ว่าโดยทางตรงหรือทางอ้อมของผู้จัดทําบทความหรืองานวิจัยดังกล่าวในหลักทรัพย์ที่จัดจําหน่ายนั้นข้อ ๙ ในระหว่างระยะเวลาต่อไปนี้ ผู้จัดจําหน่ายหลักทรัพย์จะเผยแพร่บทความหรือ งานวิจัยที่จัดทําขึ้นโดยตนเองหรือบริษัทหลักทรัพย์ที่เกี่ยวข้อง อันเป็นบทความหรืองานวิจัยเกี่ยวกับ หลักทรัพย์ที่ตนเคยเป็นผู้จัดจําหน่าย หรือหลักทรัพย์อื่นที่มีความเกี่ยวข้องกับหลักทรัพย์ที่ตนเคยเป็นผู้จัดจําหน่ายในลักษณะที่การเปลี่ยนแปลงใด ๆ ที่เกิดขึ้นกับหลักทรัพย์นั้นอาจมีผลกระทบโดยตรงต่อราคาของหลักทรัพย์ที่ตนเคยเป็นผู้จัดจําหน่าย ได้ต่อเมื่อมีการแสดงข้อความอย่างชัดเจนในบทความหรืองานวิจัยนั้นเพื่อให้ผู้อ่านข้อมูลทราบถึงส่วนได้เสียไม่ว่าโดยทางตรงหรือทางอ้อมของผู้จัดทําบทความหรืองานวิจัยดังกล่าวในหลักทรัพย์ที่มีการจัดจําหน่ายนั้น และผู้ลงทุนสามารถติดตามผลการจัดจําหน่ายหลักทรัพย์นั้นได้จากรายงานผลการขายหลักทรัพย์ต่อประชาชนตามมาตรา 81 ซึ่งผู้เสนอขายหลักทรัพย์ได้ยื่นต่อสํานักงาน (1) สามสิบวันนับแต่วันปิดการเสนอขาย ในกรณีที่หลักทรัพย์นั้นไม่ได้เป็นหลักทรัพย์จดทะเบียน (2) ตั้งแต่วันพ้นจากวันปิดการเสนอขาย จนครบสามสิบวันหลังจากวันแรกที่หลักทรัพย์ที่จัดจําหน่ายนั้นซื้อขายในตลาดหลักทรัพย์แห่งประเทศไทย ในกรณีที่หลักทรัพย์นั้นเป็นหลักทรัพย์จดทะเบียน (3) สามสิบวันนับแต่วันที่ผู้จัดหาหุ้นส่วนเกินสามารถจัดหาหุ้นส่วนเกินได้ครบตามจํานวนที่มีหน้าที่ส่งมอบหรือส่งคืน ในกรณีที่หลักทรัพย์ที่จัดจําหน่ายเป็นหุ้นและมีการจัดสรรหุ้นส่วนเกินข้อ ๑๐ ในการดําเนินการจัดจําหน่ายหลักทรัพย์ ผู้จัดจําหน่ายหลักทรัพย์ต้องปฏิบัติดังนี้ (1) ต้องนําเงินค่าจองซื้อหลักทรัพย์เข้าบัญชีเพื่อการจองซื้อหลักทรัพย์ของผู้เสนอขายหลักทรัพย์ หรือแยกบัญชีรับเงินค่าจองซื้อหลักทรัพย์ออกจากบัญชีทรัพย์สินของตนโดยต้องไม่นําเงิน ที่แยกไว้ในบัญชีดังกล่าวไปใช้ในกิจการใด ๆ (2) ต้องจัดให้มีข้อตกลงกับผู้เสนอขายหลักทรัพย์ในเรื่องดังต่อไปนี้ (ก) การคืนเงินค่าจองซื้อหลักทรัพย์ให้แก่ผู้จองซื้อหลักทรัพย์ที่ไม่ได้รับการจัดสรรภายในสิบสี่วันนับแต่วันปิดการเสนอขาย หากไม่สามารถคืนเงินให้แก่ผู้จองซื้อหลักทรัพย์ได้ภายในกําหนดเวลาดังกล่าว จะต้องมีข้อกําหนดให้ผู้จองซื้อหลักทรัพย์ที่ไม่ได้รับการจัดสรรมีสิทธิได้รับดอกเบี้ยในอัตราไม่ต่ํากว่าร้อยละเจ็ดครึ่งต่อปีนับแต่วันที่พ้นกําหนดเวลานั้น (ข) การห้ามมิให้มีการนําเงินที่ได้รับเป็นค่าจองซื้อหลักทรัพย์ในส่วนที่เกินกว่าจํานวนที่คาดว่าจะได้รับจากการเสนอขายหลักทรัพย์ทั้งหมดไปใช้ในกิจการใด ๆ ก่อนที่จะดําเนินการเพื่อคืนเงินให้แก่ผู้จองซื้อหลักทรัพย์ที่ไม่ได้รับการจัดสรรแล้วเสร็จ (3) ต้องรายงานผลการจัดสรรหลักทรัพย์ต่อสํานักงานร่วมกับผู้เสนอขายหลักทรัพย์ พร้อมกับรายงานผลการขายตามมาตรา 81 (4) ต้องไม่เสนอขายหลักทรัพย์ใดหลักทรัพย์หนึ่งร่วมกับหลักทรัพย์อื่น เว้นแต่จะได้มีการระบุไว้อย่างชัดเจนในหนังสือชี้ชวนข้อ ๑๑ ในกรณีหลักทรัพย์ที่จัดจําหน่ายเป็นหุ้นหรือหลักทรัพย์ที่อาจแปลงสภาพแห่งสิทธิเป็นหุ้น ห้ามมิให้ผู้จัดจําหน่ายหลักทรัพย์ซื้อหุ้นของบริษัทที่ออกหลักทรัพย์นั้นหรือใบแสดงสิทธิในผลประโยชน์ที่เกิดจากหลักทรัพย์อ้างอิงไทยที่มีหุ้นดังกล่าวเป็นหลักทรัพย์อ้างอิง ตั้งแต่ห้าวันทําการก่อนวันกําหนดราคาเสนอขายหลักทรัพย์ดังกล่าวจนถึงวันปิดการเสนอขาย ในกรณีทั่วไป หรือจนถึงวันที่ผู้จัดหาหุ้นส่วนเกินสามารถจัดหาหุ้นส่วนเกินได้ครบตามจํานวนที่มีหน้าที่ส่งมอบหรือส่งคืน ในกรณีหลักทรัพย์ที่จัดจําหน่ายเป็นหุ้นและมีการจัดสรรหุ้นส่วนเกิน เว้นแต่เป็นการซื้อในกรณีต่อไปนี้ (1) การซื้อจากผู้เสนอขายหลักทรัพย์ตามสัญญาการจัดจําหน่ายหลักทรัพย์ (2) การซื้อเพื่อบัญชีหลักทรัพย์ของตนเอง ซึ่งเป็นผลจากความผิดพลาดในการส่งคําสั่งซื้อขายหลักทรัพย์ให้แก่ลูกค้า (3) การซื้อเพื่อบัญชีหลักทรัพย์ของตนเอง โดยปฏิบัติตามความในข้อ 3(2) แห่งประกาศคณะกรรมการกํากับหลักทรัพย์และตลาดหลักทรัพย์ ที่ กธ. 19/2541 เรื่อง การจัดสรรหุ้นเกินกว่าจํานวนที่จัดจําหน่าย ลงวันที่ 3 มิถุนายน พ.ศ. 2541 (4) การซื้อตามคําสั่งของลูกค้าซึ่งมิได้เกิดจากการชี้นําหรือชักจูงของผู้จัดจําหน่ายหลักทรัพย์ (unsolicited purchase)ข้อ ๑๒ ในกรณีหลักทรัพย์ที่จัดจําหน่ายเป็นหุ้นและสัญญาการจัดจําหน่ายหลักทรัพย์มีการระบุข้อผูกพันเกี่ยวกับการจัดสรรหุ้นส่วนเกินไว้ ห้ามมิให้ผู้จัดจําหน่ายหลักทรัพย์ขายหุ้นของบริษัทที่ออกหลักทรัพย์นั้นหรือใบแสดงสิทธิในผลประโยชน์ที่เกิดจากหลักทรัพย์อ้างอิงไทยที่มีหุ้นดังกล่าวเป็นหลักทรัพย์อ้างอิง ตั้งแต่วันกําหนดราคาเสนอขายหุ้นดังกล่าวจนถึงวันที่ผู้จัดหาหุ้นส่วนเกินสามารถจัดหาหุ้นส่วนเกินได้ครบตามจํานวนที่มีหน้าที่ส่งมอบหรือส่งคืน หรือจนถึงวันปิดการเสนอขาย ในกรณีที่ไม่มีการจัดสรรหุ้นเกินกว่าจํานวนหุ้นที่จัดจําหน่าย ความในวรรคหนึ่งมิให้ใช้บังคับกับกรณีที่เป็นการขายแก่ผู้ลงทุนตามสัญญาการจัดจําหน่ายหลักทรัพย์ หรือการขายตามคําสั่งของลูกค้าซึ่งมิได้เกิดจากการชี้นําหรือชักจูงของผู้จัดจําหน่ายหลักทรัพย์ (unsolicited sale)ข้อ ๑๓ ให้นําความในข้อ 8 และข้อ 9 มาใช้บังคับกับบริษัทหลักทรัพย์ที่เกี่ยวข้อง โดยอนุโลม ทั้งนี้ ในส่วนที่เกี่ยวกับการเผยแพร่บทความหรืองานวิจัยที่จัดทําขึ้นโดยตนเองหรือผู้จัดจําหน่ายหลักทรัพย์ อันเป็นบทความหรืองานวิจัยเกี่ยวกับหลักทรัพย์ที่ผู้จัดจําหน่ายหลักทรัพย์รับเป็นผู้จัดจําหน่ายหรือหลักทรัพย์อื่นที่มีความเกี่ยวข้อง ให้นําความในข้อ 11 และข้อ 12 มาใช้บังคับกับบริษัทหลักทรัพย์ที่เกี่ยวข้องโดยอนุโลมทั้งนี้ ในส่วนที่เกี่ยวกับการซื้อหรือขายหุ้นของบริษัทที่ออกหลักทรัพย์ซึ่งผู้จัดจําหน่ายหลักทรัพย์รับเป็นผู้จัดจําหน่ายหรือใบแสดงสิทธิในผลประโยชน์ที่เกิดจากหลักทรัพย์อ้างอิงไทยที่มีหุ้นดังกล่าวเป็นหลักทรัพย์อ้างอิงข้อ ๑๔ ประกาศนี้ให้ใช้บังคับตั้งแต่วันที่ 22 ตุลาคม พ.ศ. 2544 เป็นต้นไปผู้มีอํานาจลงนาม - ประกาศ ณ วันที่ 19 ตุลาคม พ.ศ. 2544 (นายสมคิด จาตุศรีพิทักษ์)รัฐมนตรีว่าการกระทรวงการคลังประธานกรรมการ คณะกรรมการกํากับหลักทรัพย์และตลาดหลักทรัพย์